5. İstixanaların istilik sistemləri
5.1. İstixanaların qızdırılma üsulu və istilik sistemi haqqında ümumi məlumat

Adından da məlum olduğu kimi istixana istiliksiz təsəvvür edilə bilməz. İstixanaların iqtisadi səmərəliliyi və xalq təsərrüfatı əhəmiyyəti, yaz, yay, payız mövsümü ilə müqayisədə, soyuq qış aylarında meyvə-tərəvəz məhsulları istehsal etmək və bazara təzə-tər məhsullar çıxarmaqla nəzərə çarpır. Bu uğurlara isə istilik sistemi ilə təchiz edilən istixanalarda nail olmaq olar (Şəkil 5.1).

Bu bölmədə örtülü sahədə isitmə sistemləri, günəş vasitəsilə, bioloji yanacaqla və texniki üsulla qızdırma üsulları, onların əhəmiyyəti, keyfiyyət göstəriciləri haqqında məlumatlar verilir.

Şəkil 5.1. Sadə istilik sisteminə malik istixana

Təcrübələrlə sübut edilmişdir ki, hər il istixana xərclərinin 30-50 faizi onun qızdırılmasına sərf olunur. Ona görə də həmin xərclərin azaldılması üçün daha ucuz istilik mənbələrindən istifadə edilməlidir. İstixanaların əsas enerji mənbələri günəş enerjisi, bioloji yanacaq, elektrik enerjisi, təbii qaz, mazut, daş kömür və s. ola bilər. Sadalanan enerji mənbələrindən istifadə edilərək istixanalar aşağıdakı üsullarla qızdırlır:

• Günəş vasitəsi ilə qızdırılma;
• Bioloji yanacaqla qızdırılma (peyin);
• Texniki üsulla qızdırılma (elektrik enerjisi, təbii qaz, mazut, daş kömür və s.).