Kiçik ölçülü tunel tipli istixanalarda arkalar arası məsafə 1,2 metr təşkil edir. Bu istixanaların müsbət cəhəti konstruksiyasının sadə olması və asan başa gəlməsi ilə əlaqədardır. Mənfi cəhəti ondadır ki, istixananın daxilində istilik zəif olduqda üzərinə düşən qar ərimədən toplanır və hava şaxtalı keçdikdə ağırlığın təsirindən arka profilləri əyilir. Anqar tipli istixanalarla müqayisədə arkalı istixanalar alçaq olur. Lakin bu tip istixanaların daxilində istilik bərabər yayılır. Tunel tipli istixanaların bəzi çatışmazlıqları vardır. Məsələn, polietilen pərdə çəkilmiş arkalı istixanalar 65-80 kilometr/saat sürətilə əsən küləyin təsirinə qarşı davamsız olur. Tunel tipli istixanalara polietilen pərdə dartılaraq çəkilir. Günəş şüalarının təsirindən bu tip istixanalarda polietilen örtük tez sıradan çıxır və ömrü qısalır. Bu baxımdan bu tip parniklər plastik-polikarbonat lövhələrlə örtüldükdə möhkəmlik artır, yağıntıların və küləyin təsirinə qarşı davamlılıq yüksəlir. Lakin bu, bir qədər əlavə xərclər tələb edir.

Blok tipli çox fermalı (çatılı) istixanalar Bu istixanaların tipik nümayəndəsi blok tipli istixanalardır (Şəkil 3.24). Bu istixanalar bir neçə ikitərəfə meylli istixanaların blok vasitəsilə birləşdirilməsindən ibarətdir. Blok tipli istixanaların sahəsi 1 hektara qədər və daha çox ola bilər. Burada fermaların sayını istənilən qədər artırmaq mümkündür. Bu tip istixanaların əhəmiyyəti ondadır ki, torpaq sahəsindən səmərəli istifadə edilir, aralıq divarlar aradan çıxır, yerində yalnız dayaqlar qalır. Bu istixanalarda istilik rejimi asanlıqla nizamlanır və itki az olur. Bu istixanalar müasir və iqtisadi cəhətdən daha əlverişli olduğundan istehsalatda əsas yer tutur. Meyillikləri şərqə və qərbə doğru olur. Bütün il boyu istifadə edilir. Bitkilər, adətən, yerdə əkilir. Bu istixanalarda hündürlüyü artırmaqla tərəcə qurmaq olar. | Şəkil 3.24. Blok tipli çox fermalı (çatılı) istixanalar

3.2. İstixanaların inşası üçün əsas materiallar

Hazırda müasir istixanaların tikintisi olduqca sadə olub, əsasən, hazır karkaslar və onları bir-birinə birləşdirən profillər vasitəsilə tez və asanlıqla qurulur. İstixananın çərçivəsi, qapı, pəncərə, nəfəsliklər və s. həmin karkas və profillər hesabına quraşdırıldıqdan sonra üstü müxtəlif örtüklər vasitəsilə örtülür və müvafiq avadanlıq və qurğularla təchiz edilib istismara verilir. Konstruksiyası sadə şəkildə olan belə istixanalar möhkəm bünövrə üzərində inşa edilir.