Bitkilərə vegetasiya dövründə yemləmə şəklində verilən gübrələr suvarmadan sonra suda həll olub bitkinin kökü ətrafına yayılır, nəticədə bitki daha yaxşı inkişaf edə bilir. Əlavə yemləmə gübrəsi verilərkən asan həll olan gübrələrdən istifadə etmək lazımdır. Qeyd olunanlardan aydın olur ki, bağçılıqda əsas və əlavə gübrələmədə (yemləmədə) gübrələr quru halda torpağa verilir. Bağçılıqda ən çox aşağıdakı sadə və mürəkkəb (kompleks) gübrələrdən istifadə edilir (Şəkil 2.8): Sadə azotlu gübrələr - ammonium şorası (NH4NO3 ammonium-nitrat (Şəkil 2.17), tərkibində 34-35 faizli ammonyak və nitrat formasında azot vardır), ammonium - sulfat ((NH4)2SO4 tərkibində 20,5-21 faiz azot vardır,); Sadə fosforlu gübrələr - sadə superfosfat (Ca(H2PO4)2.H2O - tərkibində 14-20 faiz fosfor turşusu vardır), ikiqat superfosfat (tərkibində 45-50 faiz fosfor turşusu vardır, Şəkil 2.18); Sadə kaliumlu gübrələr - kalium-xlorid (KCl - tərkibində 52-60 faiz asan һəll olan kalium var), kalium sulfat (K2SO4 tərkibində 50 faizə qədər asan һəll olan kalium vardır); Mikrogübrələr - borat turşusu (H3BO3- tərkibində 17,5 faiz bor vardır), manqanlı maye gübrə kimi - Mn ЕDTA 13 faiz, tərkibində 24,5 faiz mis olan mis-sulfat (CuSO4.5 H2O), mis maye gübrə - Cu ЕDTA, sink maye gübrə - Zn ЕDTA; Mürəkkəb gübrələr - ammofos (NH4H2PO4 - tərkibində 11-12 faiz N və təqribən 46-60 faiz P2O5 vardır, Şəkil 2.19), nitrafoska (N, P və K miqdarı bu hədlərdə dəyişir: N-12,3-17,5 faiz; P2O5 - 6,8-18,7 faiz; K2O-13-18,2 faiz) | Şəkil 2.17. Ammonium-nitrat Şəkil 2.18. Superfosfat Şəkil 2.19. Ammofos

Məlumdur ki, son dövrlərdə bağçılıqda damcı üsulu ilə suvarma geniş tətbiq edilir. Bu baxımdan meyvə-tərəvəz bitkilərinin gübrələnməsi damcı suvarma ilə birlikdə həyata keçirilir. Bu üsul fertiqasiya adlanır. Fertiqasiya gübrələrin suvarma suyu ilə birlikdə bitkilərə çatdırılmasıdır (Bar-Yosef, 1991.) Fertiqasiya üçün damcı üsulu ilə suvarma sistemi və uyğun gübrə seçimi olmalıdır. Burada fertiqasiya üçün uyğun gübrə dedikdə suda həll olan toz və ya maye şəkilli gübrələr başa düşülür.