| Praktiki tapşırıqlar və fəaliyyətlər

Praktik tapşırıq 1. Təbii və süni substratlardan ibarət qidalı torpaq qarışığının hazırlanması və dibçək üsulu ilə şitil əkini

Tapşırıq və fəaliyyətlər | Təlimat və tövsiyələr
İşin icrası üçün tələb olunan materialların tədarük edilməsi | Alaqsız və münbit sahədən bir qədər (1-2 kiloqram) yumşaq torpaq götürün və ölçüsü 1-2 santimetr olan ələkdən keçirin. Substrata qatmaq məqsədilə 1-2 kiloqram torf, biohumus, peyin çürüntüsü, hazır kompost, kül və s. üzvi gübrələrdən birini əldə edin (müqayisə üçün bir neçəsi ola bilər). Substratda məsamə yaratmaq məqsədilə kokopit, ağac yonqarı, çınqıl, çay qumu və s. materiallardan birini tədarük edin (1-2 kiloqram). Əkin qabları və ya plastik dibçəklər tədarük edin. Əkin materialı kimi uyğun tərəvəz bitkilərindən (pomidor, xiyar və s.) birini seçin, onların toxum və ya şitilini əldə edin. Suvarma üçün 0,5-1 litr su.
2. Qidalı torpaq qarışığının hazırlanması | Müxtəlif nisbətlərdə substratlar götürün (məsələn, 1:1:0,5 və ya 2:1:0,5 nisbətdə torpaq, üzvi gübrə və məsamə yaradan material). Müəyyən etdiyiniz nisbətlərə uyğun olaraq hər bir substratı elektron tərəzidə çəkin. Sonra substratları bir yerə toplayın, yaxşı qarışdırın və dibçəklərə doldurun.
3. Şitil və ya toxum əkini | Əldə etdiyiniz şitil və ya toxumu dibçəklərə əkin və sulayın. Əgər toxum əkilərsə, üzərinə 1-2 santimetr qalınlığında hazırlanmış yumşaq qidalı torpaq tökün.
4. Müşahidə və qeydiyyatların aparılması | Müxtəlif qidalı torpaqlara əkilmiş bitki nümunələrini nömrələyin. Əkindən etibarən müvafiq vaxtlarda onların inkişafını izləyin. Müşahidə etdiyiniz dəyişiklikləri və fərqli xüsusiyyətləri dəftərinizdə qeyd edin. Sonda nəticələri müqayisə edin, hansı substratda bitkinin normal inkişaf etdiyini qrup yoldaşlarınızla müzakirə edin.