Hazırda ölkəmizdə qeyd olunan xidmət sahələri üzrə kifayət qədər yerli, həm də xarici müəssisələr, şirkətlər fəaliyyət göstərir. Məsələn, "Aqro-Turkaz" MMC, "Aqrosan" MMC, “Azər Toxum” MMC, o cümlədən, bir çox rayonlarda fəaliyyət göstərən tərəvəz və bostan toxumçuluğu Dövlət Kənd Təsərrüfatı İstehsal Müəssisələri Azərbaycanda fermerlərin yüksək keyfiyyətli və məhsuldar tərəvəz toxumları ilə təmin edilməsi, o cümlədən elmi tədqiqatlar əsasında yaradılmış məhsuldar sortların yayılması ilə məşğul olur. Bundan başqa, ölkəmizdə “Kürdəxanı Şitil” MMC, “Green Tech” MMC və s. onlarla yerli şitil istehsalçıları fəaliyyət göstərir. Bu şirkətlər açıq və örtülü sahə tərəvəzçiliyi ilə məşğul olan fermerlərə şitil satışını həyata keçirir. "Gilan" MMC, "Rayyan intensiv bağçılıq" MMC və s. kimi onlarla ting istehsalı ilə məşğul olan yerli müəssisələr də mövcuddur. Bağçılıqda istehsalın uğurlu təşkilində keyfiyyətli əkin materialı xüsusi rol oynayır. Fermerlərin keyfiyyətli toxum, şitil və tinglə təmin edilməsində Aqroparkların da rolu böyükdür (Şəkil 1.1). Son dövrlərdə ölkəmizdə dövlət tərəfindən yüksək texnologiyaların təbliğini və çoxistiqamətli xidmətləri özündə birləşdirən iri miqyaslı aqroparklar yaradılır. Hazırda ölkəmizin Şəmkir, Xaçmaz və Xızı rayonlaında 3 aqropark yaradılmışdır. Məsələn, Şəmkir Aqropark MMC hər il 850 000 ədəd ting yetişdirmək gücünə malikdir. Şəmkir Aqropark MMC-nin məqsədi yerli və xarici sortlardan ibarət keyfiyyətli calaqaltı materiallar gətirmək, onları yerli və xarici sortlara calaq edərək keyfiyyətli ting yetişdirmək və regionda bağçılıqla məşğul olan təsərrüfatları keyfiyyətli ağac tingləri ilə təmin etməkdir. Həmçinin, Şəmkir Aqropark MMC (Şəkil 1.1) ildə 60 milyon ədəd şitil yetişdirmək imkanlarına malikdir ki, bu da yaxın ərazilərdə mövcud olan istixanaları keyfiyyətli şitil ilə təmin etmək imkan verir. | Şəkil 1.1. Şəmkir aqropark komleksi (istixa-nalar, məhsulu saxlama kameraları, tingçilik, şitilçilik, bağçılıq təsərrüfatları və s.)

Respublikamızın müxtəlif rayonlarında daha 26 aqroparkın yaradılması nəzərdə tutulmuşdur. Ölkəmizdə yaradılan aqroparkların əsas məqsəd və vəzifələri aşağıdakılardan ibarətdir: