- Seçilən sahənin torpağı münbit, qrunt suları 5 metrdən dərin olmalı, duzlu və bataqlaşmış olmamalıdır. İstiхana tikilərkən mütləq drenaj qurulmalıdır.

İstixana üçün seçilmiş yeni sahələr mənimsənilərkən daha əvvəlki dövrdə onların istifadə tarixçəsi araşdırılmalı, nəzərdə tutulan məhsullar üçün bu ərazinin uyğunluğu, mövcud risklər təhlil edilməlidir. Riskləri minimuma endirmək üçün tətbiq olunacaq strategiyaları göstərən bir idarəetmə planı hazırlanmalıdır.

İstixana ərazisi üçün torpaq xəritələri hazırlanmalıdır. Bu xəritələrdə ümumi təsərrüfatın planlaşdırılması aparılmalı, su-torpaq ehtiyatlarının yerləşmə vəziyyəti, yeraltı suların dərinliyi, su anbarları, ərazinin yola və yaşayış yerlərindən hansı məsafədə yerləşməsi, qonşu təsərrüfatların yeri, torpaq münbitliyi, əkiləcək bitkilər və digər köməkçi infrastruktur (binalar, yollar və s.) göstərilməlidir.

İstixana kompleksi üçün seçilmiş yer istehsal sahəsindən əlavə, köməkçi infrastrukturun yaradılması üçün də kifayət etməlidir. Köməkçi infrastruktur sahəsində xəbərdaredici və məlumatlandırıcı nişanlar quraşdırılmalı, mal-qaranın və digər çöl heyvanlarının əraziyə girməsinin qarşısını almaq və küləyin təsirinə qarşı maneə yaratmaq məqsədilə hasar çəkilməli, sanitariya və gigiyena qaydalarını nəzərə alaraq işçilərin paltar dəyişməsi, nahar etməsi, əl yuması, alətlərin və kimyəvi maddələrin saxlanması üçün xüsusi binalar tikilməlidir.

1.4. Bağçılıq təsərrüfatı üçün seçilmiş sahədə nəzərdə tutulan əsas hazırlıq işləri

İstər açıq, istərsə də örtülü şəraitdə meyvə-tərəvəz məhsullarının yetişdirilməsi üçün seçilən ərazidə mövcud olan maneələr əkindən qabaq aradan qaldırılmalıdır. Bunun üçün aşağıdakı hazırlıq işləri görülməlidir:

- Yol şəbəkəsinin düzəldilməsi;
- Sahədəki bataqlıq və gölməçələrin qurudulması (altdan daş, üstdən çınqıl, daha sonra isə torpaq tökülməlidir);
- Yerüstü axar suların nizamlanması;
- Dərə, yarğan və uçurumların hamarlanma
- Ana yol və tarla düşərgələrinə gedən yollara asfalt döşənməlidir ki, nəqliyyatla yük daşınmaları asanlaşdırılsın;
- Dağ yerlərində traktor və aqreqatların hərəkətini asanlaşdırmaq, eləcə də torpaq eroziyasının qarşısının alınması məqsədilə səkilər düzəldilməlidir;
- Dərman-gübrə qarışdırılmış işçi məhlulların hazırlanması və işçilərin içməli su ilə təchiz edilməsi məqsədilə borular çəkilməli və su hövzələri tikilməlidir;
- Axan qumların bərkidilməsi;
- Meşə zolaqlarının və küləkqırıcı xətlərin salınması;
- Gübrə və dərman anbarlarının tikilməsi;
- Sahənin iri daşlardan, ağac kötüklərindən və çoxillik alaq otlarının qalıqlarından təmizlənməsi.