6.2. Meyvə-tərəvəz məhsullarının saxlanma qaydaları Meyvə-tərəvəz məhsullarının keyfiyyətli saxlanılması və saxlama zamanı itkilərin azaldılması üçün məhsulun düzgün yığılması, çeşidlənməsi, qablaşdırılması və saxlama şəraitinə ciddi əməl edilməlidir (Şəkil 6.2). Əks halda, saxlanılan zaman məhsulun keyfiyyəti aşağı düşür və itki faizi (xarab olma) artır ki, bu da iqtisadi cəhətdən zərərdir. İtki nədir? Saxlama zamanı meyvə və tərəvəzin tərkibindəki suyun buxarlanması və tənəffüs prosesinə sərf olunan üzvi maddələrin hesabına meyvə-tərəvəzin kütləsinin azalması təbii itki adlanır. İtkinin 75-85 faizi suyun buxarlanması hesabına, 15-25 faizi isə üzvi maddələrin hesabına düşür. Bu itkilər saxlama şəraitindən asılı olmayaraq baş verir və yalnız optimal saxlama şəraiti yaradılmaqla minimuma endirilə bilər. 6.2.1. Məhsulun saxlanılmasına qədər gözlənilən şərtlər Soyuducu anbarda məhsulların düzgün və keyfiyyətli saxlanılması üçün məhsulun yığıma qədərki taleyi xüsusi əhəmiyyət kəsb edir. Məhsulun anbara qoyulmasına qədər nələrə diqqət yetirilməlidir? Bu sahədə əsas diqqət çəkən məsələlər aşağıdakılardır: Torpağa qulluq - qida balansının düzgün tənzimlənməsi; Standartlara cavab verən keyfiyyətli məhsulun becərilməsi; Suvarma rejimi və düzgün yığım; Sahədə məhsulun düzgün yığılması və saxlanılması; Çeşidlənmə və qablaşdırma Daşıma. | Şəkil 6.2. Məhsulun yığılması, çeşidlənməsi, qablaşdırılması və saxlanılması