Bağçılıq təsərrüfatının rəqabət qabiliyyətinin təhlili üçün əsas ətraf mühit amilləri aşağıdakılardır:

- Təbii amillər - burada ərazinin torpaq-iqlim şəraiti, relyef və təbii ehtiyatlar nəzərdə tutulur. Bağçılıq təsərrüfatının yerləşdiyi ərazinin torpaq-iqlim şəraitinin seçilmiş meyvə və ya tərəvəz bitkisinin becərilməsi üçün əlverişli olub-olmaması təhlil edilir. Burada bağçılığın inkişafı üçün mövcud su ehtiyatları, temperatur, işıqlı günlərin uzunluğu, torpaqda qida maddələrinin ehtiyatı və s. nəzərə alınır;
- İqtisadi amillər - burada bazar araşdırmaları, rəqiblər, məhsulun satış qiyməti, məhsula olan tələb-təklif, bazar tutumu və s. məlumatlar müəyyən edilir;
- Sosial amillər - burada alıcıların yaş, etnik qrupu, maraqları və əhalinin alıcılıq qabiliyyəti öyrənilir;
- Siyasi amillər - hökumət qərarlarının təsərrüfat biznesinə təsirini göstərir. Bağçılıqda istehsalın yaradılması, idarə olunması, məhsulun keyfiyyəti, təsərrüfatdaxili emal prosesləri, gigiyena qaydaları və s. üzrə dövlətin qanunvericiliyi və digər hüquqi məsələlər haqqında məlumatlar toplanmalıdır.

Qeyd olunan məlumatlar təhlil edildikdən sonra bağçılıq təsərrüfatı və onun gələcək fəaliyyəti üçün güclü və zəif cəhətlər nəzərə alınır, onlara uyğun düzgün qərarlar qəbul edilir, təsərrüfatın fəaliyyət növü seçilir, proqnoz və planlaşdırma aparılır.

Proqnoz - təsərrüfatın mövcud imkanları nəzərə alınmaqla öz məqsədlərinin müəyyənləşdirilməsidir. Bunun üçün təsərrüfatda istehsal edilən məhsul barədə məlumat toplanır, həmin məhsuldan ərazidə nə qədər əkildiyini və bazar imkanlarını və s. öyrənir.

Planlaşdırmada məqsəd torpaqdan və mövcud imkanlardan səmərəli istifadə edilməklə təsərrüfatın istehsal göstəricilərinin müəyyən edilməsi və son nəticələrə nail olmaq üçün fəaliyyətlərin müəyyənləşdirilməsi və qərarların qəbul edilməsidir.

1.1. Bağçılıq sahəsi üzrə əsas xidmət sahələri, təchizatçılar və satış kanalları

Bağçılıqda istehsalın uğurlu təşkilində uyğun xidmət sahələrinin rolu böyükdür. Bunlara misal olaraq gübrələmə, suvarma sistemləri üçün avadanlıqlar, istixana konstruksiyaları istehsal edən şirkətlər, gübrə və pestisid istehsalçıları, məhsul toplayan şirkətlər, ixracatçılar və digər satış kanallarını qeyd etmək olar. Bunlar birlikdə bağçılıq sahəsi üzrə dəyər zəncirini təşkil edir.

Bağçılıqda təchizatla bağlı əsas xidmət sahələri aşağıdakılardan ibarətdir:

• Gübrə istehsalçıları;
• Pestisid istehsalçıları;
• Toxum, şitil və ya ting istehsalçıları;
• Açıq və örtülü sahə avadanlıqları istehsalçıları;
• Kənd təsərrüfatı maşın və alətləri istehsalçıları;
• Təmir, quraşdırma, o cümlədən, texniki və aqronomik məsləhət xidmətləri göstərən şirkətlər.