• Süni infraqırmızı şüalar vasitəsilə;
• Torpaqaltı elektriklə qızdırma.

Sadalanan isitmə metodlarından asılı olaraq istixanalarda tətbiq edilən istilik paylayıcıları aşağıdakı kimi qruplaşdırılır:

• Xüsusi pərlər (hava ilə isitmədə tətbiq edilir);
• Polietilen, dəmir və ya sinklənmiş borular (su ilə isitmədə tətbiq edilir);
• Radiatorlar (buxar vasitəsilə isitmədə tətbiq edilir);
• Elektriklə işləyən, süni şüa saçan qızdırıcı lampalar (süni infraqırmızı şüalar vasitəsilə isitmədə tətbiq edilir);
• İstilik verən elektrik naqilləri və ya spirallar (torpaqaltı elektriklə qızdırmada tətbiq olunur).

İstixanalar, istiliyin alınması üçün istifadə edilən enerji mənbələrinə görə aşağıdakı kimi qruplaşdırılır:

1. Təbii qaz (məişət qazı) ilə isidilən;
2. Elektrik enerjisi ilə isidilən (həmçinin, günəş panellərindən alınan elektrik enerjisi);
3. Dizel yanacağı və ya mazutla isidilən;
4. Daş kömür, ağac və s. vasitəsi ilə isidilən.

Qeyd: Eyni zamanda bu yanacaq növlərini bir yerdə də istifadə etmək olar.

Texniki üsulla qızdırılan istilik sistemində "istilikdən istifadə əmsalının" yüksədilməsi lazımdır. Bunun üçün hər hansı bir enerji növünün verdiyi istilik və ondan istifadə üsulu nəzərə alınmalıdır. İsitmə sisteminin avtomatlaşdırılması istilik xərcini 20-30 faiz azaldır.

İsitmə sistemini istixanalara elə yerləşdirmək lazımdır ki, digər qurğulara və hərəkətə mane olmasın.

İstilik sistemləri istixananın layihəsindən və yerləşdiyi zonadan asılı olaraq müəyyən edilir. Tərəvəz becərilən istixanalarda temperatur gecələr 15°C-dən aşağı düşməməli, gündüzlər 22-30°C hüdudunda (30°C maksimal temperaturdur) saxlanılmalıdır. Şitil yetişdirilən istixanalarda temperatur gecələr 8°C-dən aşağı düşməməli, gündüzlər isə 20-26°C hüdudunda saxlanılmalıdır. İstixana torpağında (kök sistemi yerləşən qatda) isə temperatur 18-25°C olmalıdır.

İstixanada isitmə sistemini elə yerləşdirmək lazımdır ki, qarın tez əriməsini təmin etsin. Əks təqdirdə 5 millimetr qalınlığnda qar örtüyü şüşəli istixanada işıqlanmanı 12-14 faiz azalda bilər. Müxtəlif isitmə sistemindən və enerji növündən istifadə edərkən təbiəti mühafızə məsələləri nəzərə alınmalıdır. İstifadə olunan yanacaq növü insanların sağlamlığına ziyan vurmamalı və yanğın cəhətdən təhlükəsiz olmalıdır.

Bütün isitmə üsullarında əmək mühafizəsinə riayət etmək üçün işçiləri təlimatlandırmaq lazımdır.

5.4.1. İstixanaların su vasitəsilə isidilməsi

Su ilə qızdırmada, isidilmiş su boru xətləri vasitəsilə istixana daxilinə verilir, soyudulmuş su yenidən sirkulyasiya (dövr) edərək yenidən isidilir və proses bu şəkildə davam edir (Şəkil 5.5).