Şəkil 2.5. Bağlarda alaqlara qarşı herbisid çilənməsi
2.3.3. Bağçılıqda alaq otlarına qarşı istifadə edilən herbisidlər

Respublikanın regionlarında ən çox yayılan və bitkilərin məhsuldarlığına ciddi ziyan vuran alaqlar - yabanı vələmir, turpəng (sarı çiçək), çöl noxudu (gülü), qanqal, dağ və dağ ətəyi, həmçinin, qrunt suları torpaq səthinə yaxın olan aran zonalarında çayır, qamış və kalış otu, şoranlaşmış torpaqlarda sirkan (acı sirkan) otudur. Adları çəkilən alaq otları əkin sahələrində tez və sürətlə böyüyür, mədəni bitkilərin inkişafına və məhsuldarlığına ciddi təsir edərək kölgədə qoyur, günəş işığından məhrum edir (Şəkil 2.5).

Bağçılıqda alaq otlarına qarşı mübarizə zamanı aşağıdakılara riayət etmək lazımdır:

- Alaq otlarına qarşı mübarizə planı tərtib edilməzdən əvvəl alaq otlarının növləri müəyyən edilməlidir;
- Alaq otlarının məhsuldarlığa təsirini azaltmaq üçün onlara qarşı mübarizə tədbirlərinin vaxtı (səpindən əvvəl, cücərmədən əvvəl və ya sonra və s.) düzgün müəyyən edilməlidir;
- Alaq otlarına qarşı mübarizə aparılması üsullarının (kimyəvi, mexaniki və ya əllə təmizləmə) iqtisadi cəhətdən səmərəli olması müəyyən edilməlidir;
- Alaq otlarının intensivliyindən, hava şəraitindən asılı olaraq herbisidlərin optimal normasını və tətbiq edilməsi vaxtını düzgün müəyyən etmək lazımdır.

Alaq otları xarici mühitin bütün təsirlərinə qarşı dözümlü olduqları üçün özlərinin yaşamaq və çoxalmaq qabiliyyətlərini uzun müddət saxlaya bilir. Məsələn: taxıl bitkiləri üçün qənim kəsilən yabanı vələmirin toxumları qeyri-əlverişli şəraitdə belə torpağın alt qatında (25-30 santimetr) cücərmə qabiliyyətlərini 5-7 il saxlaya bilir. Bu cür təhlükəli alaq otlarına qarşı mübarizədə aqrotexniki tədbirlərin vaxtında və keyfiyyətli aparılması vacib şərtdir. Tərəvəz və bostan bitkilərinə ciddi ziyan vuran alaq otlarına qarşı aparılan mübarizə tədbirləri də səmərəli təşkil edilməlidir. Cərgəarası becərilən bitkilərdə və meyvə bağlarında aqrotexniki, mexaniki və fiziki tədbirlər nəticəsində alaqlara qarşı mübarizə aparılır. Lakin bu tədbirlər də çox zəhmət və vəsait tələb olunur, həmçinin, bitkilərin inkişaf fazaları və əkin sxeminə görə bəzən nəzərdə tutulmuş tədbirlərin həyata keçirilməsi qeyri-mümkündür. Ona görə də mədəni bitkilərin alaq otlarına qarşı mübarizədə kimyəvi mübarizə tədbirlərinə üstünlük verilir.

Son dövrdə bağçılıqda yüksək təsirediciliyə malik olan herbisidlərdən istifadə olunur. Bunlar aşağıdakılardır:

- Stomp 33 faizli - pomidor, kələm şitilxanalarında, kök və sarımsaqda birillik iki ləpəli alaqlara qarşı səpinə qədər 3-6 litr/hektar hesabı ilə çiləmə aparılır;
- Furore super 7.5 EMB - çuğundur, kök, ağbaş kələm, soğan və s. bitkilərin birləpəli alaqlarına və vəhşi vələmirə qarşı erkən yazda 0.8-1.2 litr/hektar hesabı ilə çiləmə aparılır;