- Betanal C, 8 faizli - tərəvəz və bostan əkinlərində birillik 2 ləpəli alaqlara qarşı mədəni bitkinin 2-4 yarpaq mərhələsində 4-6 kiloqram/hektar hesabı ilə çiləmə aparılır;
- Butizan C, 50 faiz - Ağbaş kələmi əkməmişdən qabaq birillik ikiləpəli alaqlara qarşı torpaqda 1.5-2.0 litr/hektar hesabı ilə çiləmə aparılır;
- Uraqan VR, 36 faiz - 2-4 kiloqram/hektar hesabı ilə meyvə bağlarında birillik ikiləpəli və çoxillik alaqlara qarşı yazda və yayda çiləmə aparılır.

Qeyd: Alaqlara qarşı çiləmədə hektara 300-400 litr, meyvə bağlarında isə çiləmədə 1000-1500 litr işçi məhlulu (su) tələb olunur.
2.4. Bağçılıqda xəstəlik və zərərvericilərə qarşı istifadə olunan bioloji preparatlar və təbii dərmanlar

Son dövrlərdə bağçılıqda pestisidlərlə yükləməni azaltmaq üçün xəstəliklərə qarşı müasir biotexnologiyanın uğurlarından istifadə edilir. Burada xəstəliktörədicilərinə qarşı bioloji mübarizə kimi antaqonist (həmin parazitə düşmən) mikroorqanizmlər və onlardan alınan məhsullar geniş tətbiq olunur.

2.4.1. Bağçılıqda xəstəlik və zərərvericilərə qarşı istifadə olunan bioloji mənşəli biopreparatlar

Son dövrdə meyvə-tərəvəz bitkilərinin zərərverən orqanizmlərinə qarşı geniş təsir dairəsinə malik biopreparatlar istifadə edilir. Tərkibində baccilius subtillis, pseudomonas fluorescens bakteriyaları və Trichoderma lignorum göbələyi olan biopreparatlarla toxumun dərmanlanması nəticəsində tərəvəz bitkilərinin fuzarioz (soluxma) və kök çürümə xəstəliyinə qarşı davamlılığı artır.

Bağçılıqda, xüsusilə, tərəvəzçilikdə xəstəlik və zərərvericilərə qarşı biopreparatların tətbiqi yüksək səmərə verir və bitkinin immun sistemi güclənir. Bunu modulun müəlliflərindən olan F.Ş.Ələkbərovun təcrübələri də sübut edir (Şəkil 2.6). F.Ş.Ələkbərov şitillikdə biopreparatlardan istifadə etmiş və yüksək nəticələr almışdır. Burada biopreparatların təsiri hesabına bitkilərin boyu artmış, xəstəliklərə qarşı davamlılığı yüksəlmişdir (Şəkil 2.6).

Şəkil 2.6. Şitillikdə biopreparatların tətbiqi
1 - Ənənəvi qulluq, 2 - Biopreparat, 3 - Biopreparat, 4 - Ənənəvi qulluq, 5 - Biopreparat, 6 - Ənənəvi qulluq 7 - Biopreparat