Kağıza bükülmüş qış sortlu alma və armud anbarın daha içəri tərəflərinə, nisbətən az müddət üçün saxlanılanlar qapıya yaxın yığılmalıdır. Yeşiklər rəflər və ya xüsusi reyka çərçivələr üzərinə yığılır. Qalaqların hündürlüyü 2-2,5 metrdən çox olmamalıdır.

Yadda saxlamaq lazımdır ki, meyvə və tərəvəz eyni anbarda saxlanıla bilməz. Yığılmış hər qalağa pasport vurulur. Burada meyvənin adı və sortu, gətirilmə tarixi, netto və brutto çəkisi, qəbul aktı üzrə keyfiyyəti, həmçinin, təxmini saxlanılma müddəti göstərilir.

6.3. Meyvə-tərəvəzlərin saxlanılması üçün soyuducu anbarlar haqqında ümumi məlumat

Meyvə-tərəvəz məhsullarını sadə və ixtisaslaşdırılmış anbarlarda saxlamaq olar (Şəkil 6.5). Sadə anbarlara burtlar və xəndəklər aiddir. İxtisaslaşdırılmış anbarlar xüsusi soyuducu qurğu və avadanlıqlarla təchiz edilir. Sadə anbarlarda kartof, kələm, yerkökü, çuğundur və s. bu kimi məhsullar saxlanıla bilər. Belə anbarlar istehlak yerlərində və tərəvəz tədarükü məntəqələrində hazırlanır. Burtların dərinliyi 0,2-0,5 metr, eni 1-3 metr, uzunluğu 10-20 metr, hündürlüyü isə 1,3 metrə qədər olur. Xəndəklər 0,5-dən 1,5 metrədək dərinlikdə qazılır. Bunların eni 1 metr, uzunluğu 15-25 metrə qədər olur. Sulu-şirəli meyvə-tərəvəz məhsullarının (alma, armud, üzüm, pomidor və s.) tərkibində suyun miqdarı çox, quru maddənin miqdarı isə az olduğu üçün bu məhsulları sadə anbarlarda uzun müddət saxlamaq mümkün olmur və onlar tez xarab olur. Bu baxımdan belə məhsulların saxlanılması üçün xüsusi soyuducu qurğu və avadanlıqlarla təchiz edilmiş ixtisaslaşdırılmış müasir anbarlardan istifadə edilir. | Şəkil 6.5. Müasir ixtisaslaşdırılmış soyuducu anbar

6.4. Müasir soyuducu anbarlar və onların konstruksiyaları

Əvvəllər (1970-80-ci illərdə) ölkəmizdə olduqca mürəkkəb tipli saxlama kameralarından istifadə edilirdi. Bu cür iri həcmli soyuducu anbarlar, əsasən, tambur (tamburda məhsul 20 saat ərzində 0-3°C temperaturda ilkin soyudulur, sonra saxlama kamerasına qoyulur), soyutma kamerası, elektrik şiti yerləşən otaq, kompressor-nasos kamerasından ibarət idi. Burada nasos vasitəsilə rassol (mayenin donmaması üçün tərkibinə kalium-xlorid və ya xörək duzu qatılmış qarışıq maye) maye sovrulur, kompressora verilir və soyudulur. Soyudulmuş maye saxlama kamerasının divarlarında quraşdırılmış dəmir borulara ötürülür. Mayenin soyudulması üçün ammonyak (NH3) qazından istifadə olunur. Bu tip soyuducu anbarların mənfi cəhəti aşağıdakılardır: